CELEX: C2006/022/07
Language: da
Date: 2006-01-28 00:00:00
Title: Sag C-382/05: Sag anlagt den  20. oktober 2005  af Kommissionen for De Europæiske Fællesskaber mod Den Italienske Republik

28.1.2006   
            
            
               DA
            
            
               Den Europæiske Unions Tidende
            
            
               C 22/4
            
         Sag anlagt den 20. oktober 2005 af Kommissionen for De Europæiske Fællesskaber mod Den Italienske Republik
   (Sag C-382/05)
   (2006/C 22/07)
   Processprog: italiensk
   Ved De Europæiske Fællesskabers Domstol er der den 20. oktober 2005 anlagt sag mod Den Italienske Republik af Kommissionen for De Europæiske Fællesskaber ved A. Aresu og X. Lewis, som befuldmægtigede.
   Kommissionen for De Europæiske Fællesskaber har nedlagt følgende påstande:
   
               1.
            
            
               Det fastslås, at Den Italienske Republik, ved at Presidenza del Consiglio dei Ministri — Dipartimento per la protezione civile — Ufficio del Commissario delegato per l'emergenza rifiuti e la tutela delle acque in Sicilia (Ministerpræsidentens Departement for Civil Beskyttelse, Kontoret for Affald og Vandbeskyttelse på Sicilien) har indledt proceduren for indgåelse af aftaler om nyttiggørelse af restaffald, der er tilbage efter indsamling af sorteret affald i regionen Siciliens kommuner, og har indgået disse aftaler uden at anvende den fremgangsmåde, der er fastsat i Rådets direktiv 92/50/EØF (1) af 18. juni 1992 om samordning af fremgangsmåderne ved indgåelse af offentlige tjenesteydelsesaftaler, navnlig uden at offentliggøre den særlige udbudsbekendtgørelse i Den Europæiske Unions Tidende, har tilsidesat sine forpligtelser i henhold til dette direktiv, navnlig artikel 11, 15 og 17.
            
         
               2.
            
            
               Den Italienske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Kommissionen har anført, at en gennemgang af dokumenterne vedrørende indgåelsen af de i sagen omhandlede aftaler viser, at disse må betegnes som offentlige tjenesteydelsesaftaler, der er omfattet af direktiv 92/50/EØF.
   Følgelig skulle aftalerne udbydes under overholdelse af reglerne om offentliggørelse og deltagelse i direktivets afsnit III-VI, og navnlig skulle den i direktivets artikler 15 og 17 foreskrevne udbudsbekendtgørelse have været offentliggjort i EUT efter fremgangsmåden herfor i artikel 11.
   I det foreliggende tilfælde kan den meddelelse, som Commissario delegato har offentliggjort, ikke anses for at være tilstrækkelig til at opfylde de forpligtelser til offentliggørelse, som er fastsat i de nævnte bestemmelser. Ikke blot henviser modellen for den formular, der er anvendt ved offentliggørelsen, til den såkaldte procedure med forhåndsmeddelelse og ikke til udbuddet, men navnlig er oplysningerne heri åbenbart utilstrækkelige, hvis de sammenholdes med dem, der obligatorisk kræves i den model for udbudsbekendtgørelsen, der er fastsat i bilagene til direktiv 92/50/EØF, senest ændret ved direktiv 2001/78/EF.
   
      (1)  EFT L 209 af 24.7.1992, s. 1.